আজ উত্তরে তাণ্ডব, ২৭ তারিখ থেকে পালা দক্ষিণবঙ্গের…

কলকাতা: বঙ্গোপসাগর থেকে আসা প্রচুর জলীয় বাষ্প এবং অনুকূল বায়ুপ্রবাহের জেরে রাজ্যে আগামী কয়েকদিন আবহাওয়ার বড় পরিবর্তনের ইঙ্গিত (Rain Forecast)। বজ্রবিদ্যুৎসহ বিক্ষিপ্ত বৃষ্টি (Rain Update) চলবে, তাপমাত্রাও স্বাভাবিকের আশেপাশেই থাকবে বলে জানানো হয়েছে (Weather Update)।

উত্তরবঙ্গের আবহাওয়ার আপডেট

২৪ মার্চ দার্জিলিং, জলপাইগুড়ি, কালিম্পং, আলিপুরদুয়ার ও কোচবিহার জেলায় ঘণ্টায় ৫০-৬০ কিমি বেগে ঝোড়ো হাওয়া বইতে পারে। সঙ্গে কিছু জায়গায় ভারী বৃষ্টির সম্ভাবনাও রয়েছে। ২৫ ও ২৬ মার্চ বজ্রপাত-সহ বিক্ষিপ্ত বৃষ্টি চলবে। ২৭ মার্চ আবারও ঝোড়ো হাওয়া ও বজ্রবিদ্যুৎ-সহ বৃষ্টির সম্ভাবনা রয়েছে।

আরও পড়ুন: বিজেপির সদস্যপদ নিলেন আরজি করের নির্যাতিতার বাবা-মা

দক্ষিণবঙ্গে কবে বদলাবে আবহাওয়া?

২৪ থেকে ২৬ মার্চ পর্যন্ত দক্ষিণবঙ্গের বেশিরভাগ জেলায় আবহাওয়া প্রধানত শুষ্ক থাকবে, যদিও কোথাও কোথাও হালকা বৃষ্টি হতে পারে। তবে ২৭ ও ২৮ মার্চ পুরুলিয়া, বাঁকুড়া, পশ্চিম মেদিনীপুর, ঝাড়গ্রাম ও পূর্ব বর্ধমান জেলায় বজ্রবিদ্যুৎসহ বৃষ্টি এবং ৪০-৬০ কিমি বেগে দমকা হাওয়ার সম্ভাবনা রয়েছে। ২৯ মার্চ এই পরিস্থিতি ছড়িয়ে পড়তে পারে উত্তর ও দক্ষিণ ২৪ পরগনা, নদিয়া এবং মুর্শিদাবাদেও।